b'\n_START_ARTICLE_\nHerning Kirkes Drengekor\n_START_PARAGRAPH_\nHerning Kirkes Drengekor er stiftet i 1949 af dav\xc3\xa6rende organist ved Herning Kirke Cort Cortsen. Koret h\xc3\xb8rer til blandt Danmarks \xc3\xa6ldste drenge- mandskor._NEWLINE_I dag best\xc3\xa5r koret af omkring 45 drenge og unge m\xc3\xa6nd og ledes af organist Mads Bille (siden 1984). Drengene begynder som regel i 8-9 \xc3\xa5rs-alderen i korets forskole. Drengekorets medlemmer undervises i sang p\xc3\xa5 Den Jyske Sangskole. Herning Kirkes Drengekor har siden 2001 haft en samarbejdsaftale med Den Jyske Opera._NEWLINE_For mange af kormedlemmerne er \xc3\xa5rene i Herning Kirkes Drengekor og Den Jyske Sangskole indledningen til en professionel musikerkarriere, og Drengekoret har i flere \xc3\xa5r leveret sangere til landets musikkonservatorier og Den Kongelige Operas solistskole, Operaakademiet._NEWLINE_Drengekoret synger til gudstjenester i Herning Kirke. Desuden afholdes \xc3\xa5rligt omkring 25 koncerter i Danmark, og i de senere \xc3\xa5r har koret ligeledes turn\xc3\xa9ret i det meste af Europa samt Californien, med koncerter i bl.a. alle Danmarks domkirker, Radiohusets Koncertsal, Sct. Pauls Cathedral, Grace Cathedral i San Francisco og Sydney Opera House. Koret har bes\xc3\xb8gt England, Ungarn, Norge, Sverige, Finland, Tyskland, Island, Polen, Baltikum, Skotland, F\xc3\xa6r\xc3\xb8erne, Californien, Minnesota, Iowa og Australien._NEWLINE_Koret har arbejdet sammen med dirigenterne Sir David Willcocks og John Hiccocks fra England og Miltiades Caridis fra Gr\xc3\xa6kenland._NEWLINE_Herning Kirkes Drengekor har indspillet en r\xc3\xa6kke cd-er, lavet flere udsendelser til dansk fjernsyn og er blevet transmitteret i dansk, engelsk og islandsk radio.\n_START_SECTION_\nHistorie\n_START_PARAGRAPH_\nHerning Kirkes Drengekor er et af Danmarks \xc3\xa6ldste drenge- mandskor. Det blev stiftet i 1949 af den dav\xc3\xa6rende organist i Herning Kirke, Cort Cortsen. Dengang bestod koret af 10 drengesopraner, bl.a. Karl-Erik Bang som indtil februar 2010 var medlem af koret og kunne dermed i 2009 fejre 60 \xc3\xa5rs jubil\xc3\xa6um sammen med koret._NEWLINE_Cort Cortsen lagde et stort arbejde i koret og det endte med at blive hans livsv\xc3\xa6rk. Koret skabte gl\xc3\xa6de ved gudstjenesterne og blev ganske hurtigt et kor med b\xc3\xa5de inden- og udenlandske koncerter. Han lavede ogs\xc3\xa5 et grundigt sangp\xc3\xa6dagogisk forarbejde, som skulle vise sig at v\xc3\xa6re hovedfaktoren i menighedsr\xc3\xa5dets fulde opbakning._NEWLINE_Da Cort Cortsen gik p\xc3\xa5 pension i 1976, videref\xc3\xb8rte Hans Chr. Magaard arbejdet i samme \xc3\xa5nd, og i 1984 bliver stafetten givet videre til den unge Mads Bille._NEWLINE_Mads Bille havde forinden v\xc3\xa6ret i England for at studere de engelske drenge- mandskor i et \xc3\xa5r, s\xc3\xa5 da han kom til posten, vidste han hvordan det skulle g\xc3\xb8res. Denne faktor kom dog til at virke en smule deprimerende for den unge, konservatorieuddannede organist. Han m\xc3\xa6rkede en stor forskel p\xc3\xa5 det klangm\xc3\xa6ssige billede han havde i sit hoved og det han h\xc3\xb8rte fra koret. Men p\xc3\xa5 trods af hans indre frustrationer, eksploderer korets udvikling under ledelse af Mads Bille.\n_START_SECTION_\nDen Jyske Sangskole\n_START_PARAGRAPH_\nId\xc3\xa9en om en fast, strukturm\xc3\xa6ssig, musikalsk opdragelse af drengene, der har v\xc3\xa6ret g\xc3\xa6ldende gennem hele korets historie, tager nu form som Den Jyske Sangskole. Mads Bille stifter i 1999, sammen med sin kone Dorthe Bille, Den Jyske Sangskole, med m\xc3\xa5let at fremme sangen i Danmark og med f\xc3\xb8lgende vision: Den Jyske Sangskole er anerkendt som en f\xc3\xb8rende institution i Danmark, n\xc3\xa5r det g\xc3\xa6lder viden og kompetencer inden for sangundervisning af b\xc3\xb8rn og unge, samt arbejdet med etablering og udvikling af sangtalentmilj\xc3\xb8er for b\xc3\xb8rn og unge. Den Jyske Sangskole er det naturlige og anerkendte sted at forankre projekter, der fremmer sangen i Danmark for b\xc3\xb8rn og unge. Den Jyske Sangskole er et centralt omdrejningspunkt i et kompetent nationalt og internationalt netv\xc3\xa6rk indenfor udvikling af sang for b\xc3\xb8rn og unge._NEWLINE_Den Jyske Sangskole har en r\xc3\xa6kke sangl\xc3\xa6rere/-p\xc3\xa6dagoger ansat, som underviser i solosang, h\xc3\xb8rel\xc3\xa6re og klaver. Det er et krav til alle sangere tilknyttet Den Jyske Sangskole, at de skal spille et melodi-instrument s\xc3\xa5 som klaver. Dorthe Bille stifter samtidig Midt Vest Pigekor, som ligeledes best\xc3\xa5r af sangere fra Herning og omegn.\n_START_SECTION_\nOptagelsespr\xc3\xb8ve og forskolen\n_START_PARAGRAPH_\nHvert \xc3\xa5r i august bruger Mads 2-3 uger p\xc3\xa5 at tage rundt p\xc3\xa5 skoler i Herning Kommune, for at lytte til b\xc3\xb8rn i 3. klasse. B\xc3\xb8rnene synger en sang de kender, typisk B.S. Ingemann\xe2\x80\x99s \xe2\x80\x9dI \xc3\xb8sten stiger solen op\xe2\x80\x9d, og Mads udv\xc3\xa6lger s\xc3\xa5 de drenge, der har de sangm\xc3\xa6ssige kvaliteter som han leder efter. Drengene kommer til at g\xc3\xa5 i forskole i et \xc3\xa5r, hvorefter de skal til en optagelsespr\xc3\xb8ve. De der best\xc3\xa5r vil s\xc3\xa5 v\xc3\xa6re fuldgyldige medlemmer af Herning Kirkes Drengekor og vil nu v\xc3\xa6re med til koncerter, gudstjenester og andre aktiviteter i koret.\n_START_SECTION_\nKoncerter\n_START_PARAGRAPH_\nHerning Kirkes Drengekor laver i gennemsnit 25 koncerter i Danmark om \xc3\xa5ret og har sunget i bl.a. alle landets domkirker og Radiohusets koncertsal. Desuden har koret i de seneste \xc3\xa5r v\xc3\xa6ret p\xc3\xa5 adskillige turn\xc3\xa9er i bl.a. England, Ungarn, Finland, Tyskland, Island, Polen, Baltikum, Skotland, F\xc3\xa6r\xc3\xb8erne, Californien, Minnesota, Iowa og Frankrig, med koncerter i bl.a. Sct. Pauls Cathedral, Notre Dame, Washington National Cathedral, Berliner Dom og Grace Cathedral i Californien._NEWLINE_Herning Kirkes Drengekor havde i 2009 60 \xc3\xa5rs jubil\xc3\xa6um, hvilket bet\xc3\xb8d en k\xc3\xa6mpem\xc3\xa6ssig eksponering i form af dokumentarfilmen "En stemme for Livet", jubil\xc3\xa6umsbogen "De syngende drenge", en masse koncerter og ikke mindst \xc3\xa9t \xc3\xa5rs protektion af HKH Kronprins Frederik, som sagde ja til at v\xc3\xa6re protektor for Herning Kirkes Drengekor i 2009.'